Diari Oficial de la Generalitat Valenciana


Sumari del DOGV 9760, del 05-01-2024 (2023/12623)

Anunci pel qual es resol addicionar a les bases del concurs oposició per a la provisió de nou places d'operador o operadora de comunicacions, la base setzena sobre borsa de treball.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   9760

Data del DOGV
:   05-01-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2023/12772


Data del document
:   05-12-2023

Organisme emissor
:   Consorci Provincial per al Servei de Prevencio i Extincio d'Incendis i Salvament d'Alacant

Tipus de document
:   Anunci

Anunci pel qual es resol addicionar a les bases del concurs oposició per a la provisió de nou places d'operador o operadora de comunicacions, la base setzena sobre borsa de treball. [2023/12303]  
Per la Resolució del president delegat del Consorci Provincial, núm. 1.574, de data 27 de novembre de 2023, publicada en el Butlletí Oficial de la Província d'Alacant núm. 233, de 5 de desembre de 2023, s'ha disposat, respecte al procés de selecció per a la provisió de nou places d'operador de comunicacions (procés comú), el següent:  
  
  
«Per la Resolució del president delegat del Consorci Provincial, núm. 1.271, de data 18 de novembre de 2022, s'ha disposat la següent convocatòria i l'aprovació de les bases per a la provisió de nou places d'operador de comunicacions, procés comú, publicades en el Butlletí Oficial de la Província d'Alacant núm. 239, de 19 de desembre de 2022:  
  
Resultant que, en les esmentades bases, no figura cap relativa a la constitució de borsa de treball per a quan finalitze el procés de selecció. I considerant que, és necessari per al servici que presta este consorci, disposar de borsa de treball per a la cobertura de la plaça d'operador de comunicacions.  
De conformitat amb el que es disposa en l'article 41.14.a) del Reglament d'organització, funcionament i règim jurídic de les entitats locals, en relació amb l'article 16 dels Estatuts pels quals es regix este Consorci Provincial, i d'acord amb el que es disposa en les bases indicades, resolc:  
  
Primer  
Addicionar a les bases del concurs oposició per a la provisió de nou places d'operador de comunicacions, procés comú, publicades en el Butlletí Oficial de la Província d'Alacant núm. 239, de 19 de desembre de 2022, la següent:  
  
Setzena. Borsa de treball: llista d'espera per a funcionaris interins.  
  
1. Aspirants per a la borsa.  
L'òrgan tècnic de selecció elevarà a la Presidència del Consorci la proposta de constitució de borsa de treball per a proveir una plaça d'operador de comunicacions del Consorci amb caràcter interí.  
La llista d'espera d'esta borsa es formarà amb les persones interessades que hagen superat les fases d'oposició i la de concurs sense obtindre plaça, llevat que manifesten expressament la voluntat de no formar part d'esta llista d'espera. Les persones interessades que consten en esta borsa de treball tenen l'obligació de mantindre actualitzats l'adreça i telèfons que comuniquen en la sol·licitud de participació en el present procés selectiu. Si no complixen esta obligació, perdran tots els drets que tinguen d'estar en la borsa. La creació d'esta borsa de treball deroga totes les anteriors borses de qualsevol naturalesa en este consorci.  
  
2. Elaboració i constitució de la borsa. Orde de les persones interessades.  
En cap cas formaran part de la llista d'espera les persones interessades a les quals l'òrgan tècnic de selecció anul·le l'examen d'algun dels exercicis de la fase d'oposició o, si és el cas, l'IVASPE anul·le alguna de les proves que formen part del curs selectiu, per l'incompliment de les normes legals i reglamentàries d'aplicació en la present convocatòria.  
L'ordre de les persones interessades en la llista estarà determinat pel sumatori de les puntuacions obtingudes en els exercicis superats de la fase d'oposició i la puntuació de la fase de concurs, de major a menor.  
En cas d'igualtat de puntuació, s'atendran els criteris de prelació establits en la base octava.I.2.  
Per a la constitució de la llista d'espera, l'òrgan tècnic de selecció remetrà a la Presidència del Consorci la relació d'aspirants que hagen d'integrar esta llista ordenats segons els criteris establits en el precedent apartat, a l'efecte que esta determine sobre la seua publicitat, que en tot cas s'efectuarà en el tauler d'anuncis del Consorci i en la seu electrònica d'este.  
En el cas que algun aspirant aprovat no supere el curs selectiu previst en la base onzena, podrà integrar-se en la llista d'espera amb prioritat sobre aquelles persones interessades que van superar el concurs oposició sense obtindre plaça per a este curs, de conformitat amb els criteris establits en esta base, i es modificarà per una resolució de la Presidència del Consorci la llista d'espera que haja sigut aprovada en virtut del que es disposa en el precedent apartat.  
  
3. Requisits previs al possible nomenament interí.  
Amb caràcter previ a l'efectiva incorporació al lloc de treball per al qual van ser nomenades les persones interessades que integren la llista d'espera, hauran de superar de nou el reconeixement mèdic previst en la base novena de la present convocatòria i annex III (barem mèdic), sempre que haja transcorregut un any o més des de la seua realització.  
Amb caràcter previ a la incorporació haurà d'impartir-se a les persones interessades un curs de formació adequat a la naturalesa de les funcions a desenvolupar en el lloc de destinació. Podran ser eximides d'este curs les persones que, en crides anteriors, ja l'hagen realitzat, sempre que les funcions a exercir tinguen la deguda similitud. En este cas, se'ls impartirà el curs de reciclatge corresponent.  
  
4. Derogació de borses i règim transitori.  
La creació de la bossa derivada del present procés selectiu deroga qualsevol borsa anterior de qualsevol naturalesa del Consorci. No obstant això, atés que al temps de publicar-se les ofertes d'ocupació que permeten la present convocatòria, en el Consorci hi ha funcionaris interins en plaça d'operador de comunicacions, s'establix el següent règim transitori de cessaments per substitució d'estos per les persones interessades enquadrades en la borsa derivada de l'execució de les presents bases:  
1. Borsa d'ocupació temporal (BOT) per a futurs nomenaments de funcionaris interins.  
S'autoritza i encomana a la Presidència del Consorci la creació d'una borsa d'ocupació temporal, amb la llista d'aspirants resultant del present procés selectiu. Respectant l'orde de puntuació obtinguda que tindrà vigència fins a la nova BOT que resulte del següent procés selectiu que realitze el Consorci.  
2. Prelació en el cessament dels funcionaris interins (FI) del Consorci, a conseqüència de la cobertura de vacants en el present procés selectiu.  
S'autoritza i encarrega a la Presidència del Consorci la formació i publicació de la llista de FI d'este consorci que, per orde invers d'antiguitat al seu nomenament en este consorci, seran destituïts quan es cobrisquen places vacants mitjançant el procés selectiu present i per estar estes exercides per un funcionari interí, siga major el nombre d'estos que el de places pressupostàriament disponibles en la plantilla.  
  
L'aplicació pràctica d'esta disposició es portarà a terme de la manera següent:  
- Llista nominativa ordenada per data d'ingrés, des del més antic al més recent.  
- Seran destituïts els FI començant pel final de la llista (més recents nomenaments), a mesura que es reduïsca el nombre de vacants pressupostades per la cobertura de places amb funcionaris de carrera en este procés selectiu.  
  
Segon  
Disposar la publicació d'esta resolució en el Butlletí Oficial de la Província d'Alacant i en el Diari Oficial de la Generalitat Valenciana.»  
  
  
Cosa que es fa pública per a coneixement general i de les persones interessades.  
  
Alacant, 5 de desembre de 2023.- El president delegat: Francisco Cano Murcia. El secretari: José Cano Pascual.